AVIVA Burjassot celebra el Dia de la Llengua Materna amb l’IES Comarcal
2025-07-24

Divendres passat 21 de febrer, es commemorava el Dia de la Llengua Materna. La regidoria de Promoció de Valencià de l’Ajuntament de Burjassot, que dirigeix Estefanía Ballesteros, a través AVIVA Burjassot, ha volgut celebrar la jornada al costat de l’alumnat de l’IES Comarcal amb una visita a l’institut i una trobada amb l’alumnat de 4t de l’ESO.

La regidora de Promoció del Valencià i les tècniques de AVIVA van explicar la seua pròpia experiència lingüística amb els estudiants, creant un clima de diàleg i debat en el qual va predominar la idea de la importància que té el valencià, tant personal com professionalment, en totes les persones que habitem el territori valencià. Un diàleg que es produïa en un moment en què el debat sobre la llengua està d’especial actualitat per la consulta de la llengua base, plantejada a les famílies de la comunitat educativa, per part del govern valencià.

Al llarg de la setmana passada, AVIVA Burjassot també va aprofitar per a reunir-se amb diferents AFA de col·legis i instituts de Burjassot per a comentar i analitzar l’actual situació dels centres educatius respecte al valencià i per a conéixer les necessitats de cada centre. AVIVA Burjassot continuarà reunint-se, en les pròximes setmanes, diferents col·legis i instituts de Burjassot.